აჭარის სიმღერისა და ცეკვის სახელმწიფო აკადემიური ანსამბლ ,,არსიანის“

საუკუნოვანი ისტორია

XX საუკუნის პირველ ნახევარში, აჭარის პროგრესულად მოაზროვნე მოსახლეობამ ყველაფერი გააკეთა იმისთვის, რომ საუკუნოდ შეენარჩუნებინათ ,,ენა, მამული, სარწმუნოება’’ და ამავდროულად თაობებისთვის უცვლელად გადაეცათ საკუთარი ტრადიციები, კულტურა და ხელოვნება.

1921 წელს ქუთაისიდან მოიწვიეს ცნობილი მუსიკოსი და ლოტბარი მელიტონ კუხიანიძე, რომლის სახელთანაც დაკავშირებულია აჭარაში ეთნოგრაფიული გუნდის შექმნა. ამ შემოქმედებითი კოლექტივის შექმნის იდეის ავტორი და ინიციატორი იყო მიხეილ ყუბანეიშვილი.

მიხეილ ყუბანეიშვილმა მუშაობა დაიწყო ქალაქის თვითმმართველობაში და ამავდროულად შეუდგა თავის მთავარ საქმეს. ჩამოსვლისთანავე მელიტონ კუხიანიძესთან ერთად ჩამოაყალიბა ,, აჭარისტანის მუსიკალური საზოგადოების„ საორგანიზაციო კომიტეტი და გამგეობა - შვიდი კაცის შემადგენლობით . საორგანიზაციო კომიტეტსა და გამგეობაში შედიოდნენ: მელიტონ კუხიანიძე, მიხეილ ყუბანეიშვილი, გიორგი ხმალაძე, ნიკოლოზ გიორგაძე, ალექსანდრე ჩიხლაძე, გიორგი კაპანაძე და აკაკი ცხომელიძე.

„აჭარისტანის საზოგადოებამ” ჩამოაყალიბა ქალ-ვაჟ მომღერალთა გუნდი, რომელსაც ხელმძღვანელობდა იმხანად ყველაზე გამოჩენილი მუსიკოსი და ლოტბარი მელიტონ კუხიანიძე. 1922 წლის 11 ივლისს, ერთწლიანი ინტენსიური შემოქმედებითი მუშაობის შემდეგ გაიმართა ანსამბლის პირველი კონცერტი.

1923 წელს მოეწყო პირველი საგასტროლო მოგზაურობა საქართველოს ქალაქებსა და რაიონულ ცენტრებში. კონცერტს ესწრებოდა დიდი ქართველი კომპოზიტორი ზაქარია ფალიაშვილი. ის აღაფრთოვანა გუნდის ჟღერადობამ, სასცენო კულტურამ და რეპერტუარის შესრულების აკადემიურმა დონემ. ანსამბლის პირველმა საგასტროლო მოგზაურობამ ცხადყო რეპერტუარში ქართული ცეკვების ჩართვის აუცილებლობა.აღსანიშნავია, რომ საქართველოში არსებულ ყველა ანსამბლებს შორის, პირველად აჭარის სახელმწიფო ანსამბლში დაიდგა მასობრივი ცეკვები. ამ დადგმების ავტორი გახლდათ ქართული ცეკვის მაესტრო, ჯადოქარი ხელოვნებაში, ქორეოგრაფიის დიდოსტატი, დავით ჯავრიშვილი. ცეკვების უკეთ შესწავლისთვის მთელი საქართველო შემოიარა და ექსპედიცია მოაწყო ზემომთიან აჭარაში და სვანეთში. 1928 წელს მელიტონ კუხიანიძისა და დავით ჯავრიშვილის ხელმძღვანელობით დაარსდა ხალხური სიმღერისა და ცეკვის სახელმწიფო ანსამბლი, რომელიც მეორე იყო საქართველოში.

მირიან ჩხიკვიშვილი 1924 წელს სრულიად ახალგაზრდა ამოუდგა მხარში მელიტონ კუხიანიძეს, ხოლო შემდგომ ანსამბლში განვლო დიდი და რთული გზა რიგითი მომღერლიდან მთავარ დირიჟორამდე. ის ასევე გახლდათ ანსამბლის სამხატვრო ხელმძღვანელი.

1934 წლიდან თვითნასწავლი კომპოზიტორი, ლოტბარი, მომღერალი, საქართველოს ხელოვნების დამსახურებული მოღვაწე არტემ ერქომაიშვილი მოღვაწეობას იწყებს აჭარის ხალხური სიმღერისა და ცეკვის სახელმწიფო ანსამბლში, ის იყო ხალხური სიმღერის უბადლო შემსრულებელი, რომელსაც დიდი ღვაწლი მოუძღვის ქართული ხალხური სიმღერის პოპულარიზაციაში სრულიად საქართეველოში და კერძოდ აჭარაში.

1938 წელს ანსამბლში მოცეკვავეთა ჯგუფის ხელმძღვანელად მიწვეულ იქნა, ცეკვა ,, ქართულის“ მესაიდუმლე, ალექსანდრე ჯიჯეიშვილი. მან ჩინებულად გაართვა თავი დაკისრებულ მოვალეობას. მოცეკვავეთა ჯგუფის რეპერტუარში შევიდა ცნობილი ქართული ხალხური ცეკვები: (ქართული, მთიულური, აფხაზური და სხვა) ასე გრძელდებოდა 1944 წლამდე. ალექსანდრე ჯიჯეიშვილი ქართულ ქორეოგრაფიას 45 წელზე მეტი ემსახურა.

1944 წლიდან იწყება ენვერ ხაბაძის დამოუკიდებელი ქორეოგრაფიული მოღვაწეობა. ქართულ ცეკვებზე უსაზღვროდ შეყვარებულს, ახალგაზრდას, მაგრამ საკმაო გამოცდილების მქონე სოლისტ-მოცეკვავეს, დიდი პასუხისმგებლობა დაეკისრა. ენვერ ხაბაძის ქორეოგრაფიული ნიჭი სულ მცირე დროში გამომჟღავნდა. მისი შემოქმედება შეუდარებელ ძეგლად აქცია და დაუტოვა მემკვიდრეობად მომავალ თაობებს. ის გახლდათ სამი საუკეთესო ცეკვის ავტორი: ,,განდაგანა’’, ,,გადახვეული ხორუმი’’ და ,,ლაზური’’. ბატონმა ენვერმა 48 წელზე მეტი იღვაწა აჭარის სახელმწიფო ანსამბლში. მისი ფასდაუდებელი შემოქმედებისათვის, საქართველოს სახალხო არტისტის წოდება მიენიჭა. შემდგომში კი, ქორეოგრაფიის ,,პატრიარქად’’ აღიარეს.

1944 წელს 21 წლის ახალგაზრდა ქორეოგრაფმა ენვერ ხაბაძემ ანსამბლი ნიჭიერი ახალგაზრდა მოცეკვავეებითა და მუსიკოსებით დააკომპლექტა: დოდო ნაკაიძე, ფატმან კობალაძე, ლუდმილა და ლიალია ლუკაშვილები, მერი მამინაიშვილი, ბიჭიკო ბოლქვაძე, იური(ციმციმა) ცინცაძე, გივი ჯინჭარაძე, დიმიტრი ბაძგარაძე, ჟან რეზელიანი, გიორგი (ჟორა) ჩიხლაძე, აკაკი ქუთათელაძე (ბაიანი), რესულ სურმანიძე (ჭიბონი) - ეს იყო ანსამბლის პირველი თაობა, მათ შორის გამორჩეული მოცეკვავე-მსახიობი ფატმან კობალაძე. 1944 წელს ქალბატონმა ფატმან კობალაძემ დაამთავრა კულტურულ - საგანმანათლებლო სასწავლებელი. მისი ნიჭიერების დამსახურებაა, რომ 15 წლის ასაკში ბატონმა ენვერ ხაბაძემ, ის მიიღო აჭარის სიმღერისა და ცეკვის სახელმწიფო ანსამბლში სტაჟიორ-მოცეკვავედ. ამ დროს დაიდგა ქალ-ვაჟთა დუეტი, ცეკვა ,,განდაგანა“, ბატონმა ენვერმა შესთავაზა მას შეესრულებინა ამ დუეტში ქალის პარტია . ის გახლდათ პირველი აჭარელი ქალი, რომელმაც სულ პირველმა შეასრულა დუეტი მამაკაცთან. ეს მართლაც ისტორიული მოვლენა იყო იმ პერიოდის ქორეოგრაფიულ სინამდვილეში. მუხლჩაუხრელი შრომის შედეგია ის, რომ 1945 წელს პროფესიულ სცენაზე შედგა დაუვიწყარი პირველი დუეტი ფატმან კობალაძისა და ჟანი რეზელიანის შესრულებით .

ქართული ქორეოგრაფიული ისტორიისთვის დაუვიწყარია ფატმან კობალაძის ,,განდაგანა“ ისევე როგორც ნინო რამიშვილის ,,ჯეირანი“ და ლატავრა ფოჩიანის ,,ქართული“. ქალბატონმა ფატმანმა ქალთა მრავალი კომპოზიციის დაუვიწყარი სოლო ნომერი შეასრულა, კერძოდ, ,,აჭარული სატრფიალო’’, ,,მთიულური’’, ,,ფარიკაობა’’, ,,თებრონე მიდის წყალზედა’’, ,, ოსური’’, ,,სამაია’’, რომლებსაც ბრწყინვალედ ასრულებდა თავისი ორიგინალური მანერითა და პლასტიკით. ის განუმეორებელი სცენური სილამაზით გამოირჩეოდა. მან შესრულების საკუთარი ხელწერა დაუტოვა მომავალ თაობებს. წლების მანძილზე მისი პარტნიორები გახლდათ ჟანი რეზელიანი, თემელ მიქელაძე, იაკობ(იაშა) ხალვაში, გივი ჩიჩუა, სოსო ჭანტურიშვილი, თამაზ ჯახუტაშვილი, თამაზ ბეჟანიძე , თემურ ფაღავა. თითოეულმა მათგანმა არა მარტო საუკეთესო პარტნიორობა გაუწია ქალბატონ ფატმანს, არამედ საკუთარი ხელწერა დატოვა ქართული ქორეოგრაფიის ისტორიაში.

ეს პერიოდი ოქროს ხანადაა წოდებული არა მხოლოდ ანსამბლის, არამედ აჭარის კულტურის ისტორიაში. ერთ წარმატებულ კონცერტს მეორე მოსდევდა.

1944 წლის 24 დეკემბერი - გაზეთი ,,კომუნისტი“, თბილისში ჩატარებული ამიერკავკასიის რესპუბლიკების საბჭოთა მუსიკის დეკადის შესახებ, აქვეყნებს: ,,მაღალი ოსტატობა გვიჩვენეს საქართველოს სიმღერისა და ცეკვის სახელმწიფო ანსამბლის მოცეკვავეთა ჯგუფმა, აჭარის სახელმწიფო ანსამბლის ქორეოგრაფიულმა ჯგუფმა ენვერ ხაბაძის მონაწილეობითა და ხელმძღვანელობით.

1955 წელი - სამთვიანი საგასტროლო ტურნე. ამჯერად აჭარის სიმღერისა და ცეკვის სახელმწიფო ანსამბლს უმასპინძლა რუსეთის 30 - მდე ქალაქმა. ჩაატარა 100-ზე მეტი კონცერტი.

1957 წელი - თბილისში გამართულ აჭარის ხელოვნებისა და ლიტერატურის დეკადაზე ანსამბლმა მკაფიოდ გამოავლინა თავისი შემოქმედებითი მიღწევები. ანსამბლი დაჯილდოვდა ოქროს დიდი მედლით. მცირე მედლებით დაჯილდოვდნენ ანსამბლის სოლისტები თემელ მიქელაძე, იაკობ (იაშა)ხალვაში, ფატმან კობალაძე და ქორეოგრაფი ენვერ ხაბაძე.

1957 წელი - ანსამბლის მთლიანი შემადგენლობა მიიწვიეს ახალგაზრდობისა და სტუდენტთა VI მსოფლიო ფესტივალზე ქ. მოსკოვში. ჩატარდა 15-ზე მეტი კონცერტი საზღვარგარეთელი დელეგაციებისა და ტურისტებისთვის.

მეგობრობის ტრიუმფად იქცა 1958 წელს 4 თვიანი მოგზაურობა უკრაინაში, ბელორუსიაში, მოლდავეთში, ბალტიისპირეთის რესპუბლიკებში. გასტროლების დასკვნითი აკორდი კვლავ მოსკოვია. ანსამბლის მიერ ხანგრძლივი ტურნეს წარმატებით ჩატარების შემდეგ არაბეთის გაერთიანებულ რესპუბლიკასა და საბჭოთა მთავრობებს შორის კულტურული ურთიერთობების განმტკიცების მიზნით მოეწყო კულტურული ვიზიტი. თავისთავად ცხადია , ამით აჭარის სიმღერისა და ცეკვის სახელმწიფო ანსამბლს დიდი ნდობა გამოეცხადა. ანსამბლის სამხატვრო ხელმძღვანელის მირიან ჩხიკვიშვილის, ქორეოგრაფის ენვერ ხაბაძისა და დირიჟორის მიხეილ კილაძის ერთობლივი მუშაობით მომზადდა საგასტროლო პროგრამა. ნებისმიერი შემოქმედებითი კოლექტივის სიძლიერის განსაზღვრისას ერთ-ერთ არაოფიციალურ კრიტერიუმად მიიჩნევა ის, თუ რომელი პრესტიჟული სცენები აქვს ,,დალაშქრული’’ ანსამბლს თავისი საკონცერტო - საგასტროლო მოღვაწეობის პერიოდში.

1960 წელი - ანსამბლის მეტად საპასუხისმგებლო გასტროლები არაბთა გაერთიანებულ რესპუბლიკასა (ეგვიპტე, სირია) და სუდანში. 31 ჩატარებული კონცერტი ქაიროში, ალექსანდრიაში, პორტდსაიდში, დამასკოში, ალეპოსა და ხართუმში. აღსანიშნავია ის ფაქტი, რომ ქართული ხალხური სიმღერა პირველად ამ ანსამბლის შესრულებით გაჟღერდა საზღვარგარეთ. ასეთ წარმატებულ გამოსვლას გამოეხმაურა ადგილობრივი ტელევიზია, პრესა. მათ შორის აღსანიშნავია როგორც არაბული გაზეთი ,,საუთ ალა-არაბი’’ ასევე ფრანგულენოვანი გაზეთი ,,პროგრეს ეგვიპტიონი’’. პრესის ფურცლებზე აღნიშნული იყო ის რომ - ,,მთელი დამასკო მოხიბლული იყო მსახიობების ოსტატობით. ოთხი დღე დაჰყო დამასკომ ქართულ ანსამბლთან, ,,საუცხოო სიმღერისა და ცეკვის ტყვეობაში...’’

1961 წლის 11 ივნისს საზეიმო ვითარებაში აღინიშნა ანსამბლის დაარსების 40 წლის იუბილე. საქართველოს უმაღლესი საბჭოს პრეზიდიუმის ბრძანებულებით მას მიენიჭა ,,საქართველოს დამსახურებული ანსამბლის“ საპატიო წოდება, ხოლო მისი დამაარსებლის სახელის უკვდავსაყოფად, ანსამბლი მელიტონ კუხიანიძის სახელობის გახდა.

1969 წელს ანსამბლი მიიწვიეს ბულგარეთის სახალხო რესპუბლიკაში, ბურგასის ფოლკლორის მსოფლიო ფესტივალზე მონაწილეობის მისაღებად. ფესტივალზე მონაწილეობა მეტად საპასუხისმგებლო იყო მთელი ანსამბლისთვის, რადგან ის ამ ფესტივალზე წარმოადგენდა ერთადერთ პოსტსაბჭოთა კოლექტივს. ანსამბლით მოხიბლულმა ადგილობრივმა ტელევიზიამ ფირზე აღბეჭდა ცეკვები: ,,ლაზური“, ,,ხორუმი“, ,,განდაგანა“ და ,,საზეიმო“. ანსამბლი სამშობლოში უმაღლესი შეფასებით, გრან - პრით დაბრუნდა.

1962-72 წლებში ანსამბლი მეტად გადატვირთული იყო საგასტროლო ტურნეეებით. ხერსონის ოლქი და ყირიმი, აზერბაიჯანი, სომხეთი, დაღესტანი და ჩრდილო ოსეთი, ლენინგრადი და სხვადასხვა ქალაქი. ანსამბლის 50 წლისთავის აღსანიშნავად საიუბილეო-საანგარიშო კონცერტები წარმატებით ჩატარდა საქართველოს სხვადასხვა კუთხეში.

1989 წლიდან ანსამბლის ისტორიაში დაიწყო ახალი ერა, შემოქმედებითი დასისა და რეპერტუარის განახლება, რომელსაც საფუძველი ჩაუყარა ახალმა ხელმძღვანელმა, თემურ ბიბილეიშვილმა. ასევე 1994 წელს შეიქმნა მოსამზადებელი ქორეოგრაფიული ჯგუფი. სწორედ, ბატონი თემურის დამსახურებაა, რომ ანსამბლს აქვს საკუთარი შენობა.

1990-2000 წწ ანსამბლმა იმოგზაურა პოლონეთის რესპუბლიკის სხვადასხვა ქალაქებში, ვარშავაში, კრაკოვში, პოსტდამში, როცლავში. ანსამბლი მიწვეული გახლდათ კუნძულ კვიპროსის სხვადასხვა ქალაქებში, გერმანიის რესპუბლიკაში, სახელდობრ ქ. ოფენბურგში. შემდეგი გასტროლი გახლდათ ესპანეთის რესპუბლიკაში.

1999 წელს ანსამბლმა მონაწილეობა მიიღო ბურსის (თურქეთი) საერთაშორისო კონკურს- ფესტივალში და უმაღლესი შეფასებაც დაიმსახურა.

2000 წელს ქ. მოსკოვში გაიმართა აჭარის კულტურის დღეები და ანსამბლი ჩვეული შემართებით ღირსეულად წარსდგა მაყურებლის წინაშე.

2004 წლიდან ანსამბლს სათავეში ჩაუდგა, წლების მანძილზე ანსამბლის წამყვანი სოლისტი, შემდგომში საუკეთესო ქორეოგრაფი და დიდებული ხელოვანი, აჭარის დამსახურებული მოღვაწე, საპატიო ბათუმელი თამაზ ბეჟანიძე. (2004-2012წწ). მაღალი პროფესიონალიზმით ის ქმნიდა ცეკვის საუკეთესო ნომრებს, მის სახელთანაა დაკავშირებული ცეკვა ,,განდაგანაში” ილეთ-მოძრაობა ,,მხარული”. ამასთან ერთად ანსამბლის წევრებს უნერგავდა შრომისმოყვარეობას და საქმისადმი დიდ სიყვარულს, უანგაროდ უზიარებდა თავის გამოცდილებას უმცროს კოლეგებს, ასევე არ იშურებდა ძალას ამ მხრცოვანი ანსამბლის აღორძინებისა და წინსვლისთვის.

2006 წელს საზეიმოდ აღინიშნა ანსამბლის 85 წლის იუბილე.

2006-2007 წწ ანსამბლი წარმატებით გამოირჩეოდა დამასკოს ფოლკლორის საერთაშორისო კონკურს-ფესტივალზე. წლების მანძილზე მოპოვებულ ჯილდოებს შეემატა კიდევ ერთი კონკურსის უმაღლესი ჯილდო- გრან-პრი..

2009 წლის 24 ნოემბერს ჩატარდა აჭარის სახელმწიფო დამსახურებული ანსამბლის კონცერტი ქ. თბილისში. ჟურნალი ,,კამერტონი’’# 11 გამოეხმაურა და მის ფურცლებზე აღბეჭდა პროფესიონალთა და მაყურებელთა შთაბეჭდილება; ,,ჩვენი ქვეყნის კულტურულ ცხოვრებაში უდიდესი მნიშვნელობის მოვლენად წარმოჩნდა ქალაქ თბილისში აჭარის სიმღერისა და ცეკვის სახელმწიფო დამსახურებული ანსამბლის სრული საკონცერტო პროგრამის ხილვა. ფორმა-შინაარსითა და კომპოზიციური სტრუქტურით გამართულ ცეცხლოვან ცეკვებს ხალხური სიმღერები და მუსიკალური ინსტრუმენტების ჟღერადობა ცვლიდა, რითაც აშკარად გამოჩნდა, რომ ანსამბლთან, მის შემოქმედებითად გამორჩეულ კოლექტივთან ერთად, თავისი საქმის დიდოსტატი პროფესიონალები მუშაობენ. დიდი მადლობა ამ დიდებული ანსამბლის საერთო ხელმძღვანელს, წარსულში ბრწყინვალე მოცეკვავესა და გამოჩენილ ქორეოგრაფ, ბატონ თამაზ ბეჟანიძეს.”

აღსანიშნავია, რომ ბატონ თამაზთან ერთად წლების მანძილზე მოღვაწეობდნენ: მთავარი ქორეოგრაფი, ახალგაზრდა ასაკში საკმაო გამოცდილების მქონე, ორიგინალური ქორეოგრაფიული ხედვით გამორჩეული ხელოვანი - ამირან პაიჭაძე. ლოტბარი, აჭარის დამსახურებული მოღვაწე რუსლან გვაზავა და ორკესტრის ხელმძღვანელი, მუსიკოსი, მრავალი კომპოზიციის ავტორი - ირაკლი შარაძე. გუნდურობა და პროფესიონალიზმი იყო საწინდარი იმ პერიოდის უდიდესი წარმატებებისა, რითაც მნიშვნელოვანი კვალი დატოვეს ანსამბლის ისტორიაში.

2010-2011 წწ შედგა ევროპული ტურნე : გერმანია, საფრანგეთი , იტალია, ესპანეთი - პროექტ ,, საქართველო ევროპის ნაწილიას“ ფარგლებში.

ასევე აღსანიშნავია 2011 წლის ბურსის 50-ე საერთაშორისო კონკურს-ფესტივალი , სადაც ანსამბლმა დაიმსახურა უმაღლესი

შეფასება - გრან - პრი. სწორედ ეს გამარჯვება მიეძღვნა ანსამბლის 90 წლის იუბილეს, რომელიც 2011 წლის 11 დეკემბერს გრანდიოზულად აღინიშნა.

ამავდროულად გაიხსნა ერთ-ერთი გამორჩეული ხელოვანის, ცეკვა “განდაგანას” პირველი დუეტის სოლისტის, განუმეორებელი მოცეკვავის, საქართველოსა და აჭარის დამსახურებული არტისტის ფატმან კობალაძის ვარსკვლავი.

2012 წელს ანსამბლის დირექტორი და სამხატვრო ხელმძღვანელი ბატონი ამირან პაიჭაძე გახლდათ. ის წლების მანძილზე ანსამბლის გამორჩეული და წარმატებული ქორეოგრაფი იყო. მისი ხელმძღვანელობით შემოქმედებით გუნდთან ერთად მომზადდა ახალი პროგრამა, რომელიც ფასდაუდებელი გახლდათ ანსამბლის წინსვლისა და პოპულარიზაციისთვის, როგორც ქვეყნის შიგნით, ასევე მის ფარგლებს გარეთ. ამავე წელს საგასტროლო ტურნე მოეწყო გერმანიასა და საფრანგეთში საქველმოქმედო პროექტში “საქართველო ევროპის ნაწილია”.

ამ დროისთვის გუნდის წევრები იყვნენ: ქორეოგრაფი, ანსამბლის წამყვანი სოლისტი, ფატმან კობალაძისა და ლატავრა ფოჩიანის პრემიის ლაურეატი, ხელოვნების დამსახურებული მოღვაწე - მარიკა სიხარულიძე. ასევე, ლოტბარი, საუკეთესო მომღერალი, ხალხური სიმღერის უბადლო მცოდნე და შემსრულებელი, ხელოვნების დამსახურებული მოღვაწე - გიორგი ჩხარტიშვილი. ორკესტრის ხელმძღვანელი, ნიჭიერი მუსიკოსი, მრავალი კომპოზიციის ავტორი ირაკლი შარაძე. გიორგი ჩხარტიშვილისა და ირაკლი შარაძის მოღვაწეობა ანსამბლში ამით არ მთავრდება.

ბატონი ამირანის ძალისხმევით მომავალი თაობისათვის ხალხური სიმღერისა და ხალხურ საკრავთა ინსტრუმენტების პროფესიონალურ დონეზე შესწავლისათვის, უკვე შექმნილ, (1994 წელი) ბავშვთა მოსამზადებელ ქორეოფრაფიულ ჯგუფთან ერთად ჩამოყალიბდა ბავშვთა მომღერალთა გუნდი და ქართულ ხალხურ საკრავთა ჯგუფი. ამასთანავე შეიქმნა ანსამბლთან არსებული სკოლა-სტუდიის ბავშვთა ქორეოგრაფიული ჯგუფები. ისინი დღემდე წარმატებით აგრძელებენ არსებობას და მონაწილეობას ღებულობენ საერთაშორისო ფესტივალებში, როგორც ქვეყნის შიგნით, ასევე მის ფარგლებს გარეთ.

2013 წელი - შემოქმედებითი წინსვლა გრძელდება. ანსამბლის დირექტორის ავთანდილ ჭოლაძის პერიოდში - სამხატვრო ხელმძღვანელის, წარსულში სუხიშვილების მოცეკვავე-მსახიობის, ამერიკის შეერთებული შტატების სხვადასხვა დასის წამყვანი მოცეკვავე-სოლისტის და შემდგომში ქორეოგრაფის, ხელოვნების დამსახურებული მოღვაწის ბატონ თემურ ქორიძისა და მთავარი ქორეოგრაფის, აჭარის დამსახურებული მოღვაწის ბატონ რაფიელ მიქელაძის ერთობრივი მუშაობით დაიდგა ახალი პროგრამა, რომელიც გაამდიდრა ანსამბლის მომღერალთა გუნდისა და ორკესტრის უბადლო შესრულებამ. ამავე წელს განხორციელდა სხვადასხვა პროექტი, საგასტროლო ტურნე და სოლო კონცერტი ბათუმელი მაყურებლისთვის.

2013 წელს შედგა ევროპული ტურნე : გერმანიასა და საფრანგეთში საქველმოქმედო პროექტი ,, საქართველო ევროპის ნაწილია’’.

ასევე პირველად , ანსამბლის ისტორიაში, ა.შ.შ -ში მიიწვიეს ანსამბლის ორკესტრის ხელმძღვანელი, მუსიკოსი ირაკლი შარაძე.

ამავე წელს ანსამბლის შემოქმედებითი დასი მონაწილეობდა პროექტში ,,...და სახელად ეწოდება საქართველო’’, რეჟისორი ზაზა ლებანიძე და დამდგმელი ქორეოგრაფი თემურ ქორიძე.

2014 წლიდან ანსამბლს ხელმძღანელობს წარსულში მოცეკვავე, საპატიო ბათუმელი , ხელოვნების ქურუმი ბატონი ოთარ მიქელაძე, მის სახელთანაა დაკავშირებული ანსამბლში მნიშვნელოვანი პროექტების განხორციელება.

იმ პერიოდისათვის ბატონი ოთარ მიქელაძის გუნდის წევრები იყვნენ: სამხატვრო ხელმძღვანელი გიორგი ჩაჩავა - ანსამბლ ,,სუხიშვილების“ ოქროს თაობის წევრი, საქართველოს დამსახურებული მოღვაწე, ბათუმის საპატიო მოქალაქე. მთავარი ქორეოგრაფი გიორგი ფარსენაძე - ენვერ ხაბაძის სახელობის პრემიის ლაურეატი. ნოვატორი ქორეოგრაფი. მისი ქორეოგრაფიული ხედვა იმ პერიოდისათვის ახალი სიტყვა იყო ანსამბლის შემოქმედებითი ისტორიისთვის.

ლოტბარი გიორგი ჩხარტიშვილი, ხელოვნების დამსახურებული მოღვაწე, რომლის სახელთანაა დაკავშირებული ამ პერიოდში მოპოვებული ლილვაკებზე არსებული ჩანაწერების, კერძოდ, ძველი ხალხური სიმღერების გაცოცხლება - განახლება და ანსამბლის რეპერტუარის გამდიდრება.

ორკესტრის ხელმძღვანელი იასონ ხომერიკი - საუკეთესო მუსიკოსი, მრავალი კომპოზიციისა და არანჟირების ავტორი.

,,გამორჩეულად წარმატებული დღე“ - ასე უწოდეს 2014 წლის 25 დეკემბერს. ამ დღეს ჩატარდა მნიშვნელოვანი ღონისძიებები: საზეიმოდ გაიხსნა ანსამბლის რეაბილიტირებული შენობა. ანსამბლის ისტორიაში პირველად, მისსავე შენობაში გაიხსნა ანსამბლის მუზეუმი, ასევე შედგა პრემიერა დოკუმენტური ფილმისა ,,დაარსებიდან დღემდე“, რომელიც შექმნა რეჟისორ ირაკლი ყაჭეიშვილმა ანსამბლის ისტორიულ ფაქტბზე დაყრდნობით.

ამ ორ მნიშვნელოვან პროექტზე იმუშავა ანსამბლის პიარ მენეჯერმა - ირინე ჩახვაძემ. გაიმართა ახალი პროგრამის პრეზენტაცია - ქართული ფოლკლორი გარდასახული სპექტაკლში, რომლის რეჟისორი გახლდათ ზაზა სიხარულიძე და დამდგმელი ქორეოგრაფი გიორგი ფარსენაძე. შემდგომში ეს პროგრამა საზოგადოებამ ,,ხელოვნების საგანძურად“ აღიარა.

(მუზეუმის გახსნის შესახებ) ანსამბლ ,,არსიანის” მუზეუმი 2014 წლის 25 დეკემბერს გაიხსნა

დროთა განმავლობაში ხშირად განიხილავდნენ ამ ისტორიული სივრცის გახსნის საკითხს, მაგრამ საბოლოოდ ანსამბლის დირექტორის ოთარ მიქელაძის ხელშეწყობით და პიარ-მენეჯერის ირინე ჩახვაძის თაოსნობით ამ იდეას ხორცი შეესხა. ფასდაუდებელმა შრომამ, აჭარის ხარიტონ ახვლედიანის სახელობის მუზეუმში, აჭარის საარქივო სამმართველოსა თუ საოჯახო არქივებში ხშირმა ვიზიტმა, შედეგი გამოიღო და დღეს მუზეუმი ანსამბლის ისტორიის საცავია. აქ დამთვალიერებლებს აქვთ შესაძლებლობა იხილონ: სხვადასხვა ეპოქის ამსახველი ფოტო-მასალა, საგაზეთო პუბლიკაციები, აფიშები, მოსაწვევები, აგრეთვე ორიგინალი კოსტუმები და ქართული ხალხური საკრავები. იმ ადამიანთა სურათები კი, რომლებმაც ,,არსიანს’’ სული შთაბერეს და ამ დრომდე არსებობისთვის გზა გაუკაფეს, საპატიო ადგილს იჭერენ ამ პატარა, მაგრამ დიდი ისტორიის შემნახველ საგანძურში. ამავდროულად აღსანიშნავია, ამ ზღვა მასალაზე დაყრდნობით შექმნილი დოკუმენტური ფილმი ,,დაარსებიდან დღემდე’’, რომელიც სათაურითვე ეხმიანება მის მთავარ აზრს. პერიოდულად მნიშვნელოვან ღონისძიებებზე გამახვილებული ყურადღებით, არტეფაქტებითა და ვიდეო მასალებით, სცენარის ავტორი ირინე ჩახვაძე და რეჟისორი ირაკლი ყაჭეიშვილი ნათლად გვიჩვენებენ ანსამბლის წარუშლელ კვალს ქართული კულტურის განვითარების ისტორიაში.

2019 წლის 25 დეკემბერს ანსამბლის მუზეუმის გახსნისა და დოკუმენტური ფილმის “დაარსებიდან დღემდე” პრემიერის 5 წლის იუბილე აღინიშნა. ასევე ინგლისურენოვანი ტიტრით გამოიცა დოკუმენტური ფილმის ვიდეო ვერსია. თარგმნა: ქეთი ვაშალომიძე.

2014 წელი - აღსანიშნავია ანსამბლის მომღერალთა გუნდის გასტროლი ბელორუსიაში, კერძოდ, ქ. პოსტავასა და ქ. მინსკში. აღფრთოვანებული მაყურებლის ემოციები უსაზღვრო იყო ქართული მრავალხმიანი ჰანგების მოსმენისას, მათთვის განსაკუთრებით შთამბეჭდავი კი ჩვენი ანსამბლის მომღერლთა გუნდის მიერ შესრულებული ბელორუსული სიმღერა ,,კუპალინკა“ აღმოჩნდა. აღსანიშნავია ის ფაქტი, რომ ადგილობრივი მსმენელის თხოვნით ქ. პოსტავას საკათედრო ტაძარში გაიმართა ანსამბლის კონცერტი. მომღერალთა გუნდმა შეასრულა სხვადასხვა საგალობელი, დასასრულს მრევლის თხოვნით შეასრულეს ,,მრავალჟამიერი’’ . მრავალფეროვან რეპერტუარზე იმუშავა ანსამბლის ლოტბარმა, გიორგი ჩხარტიშვილმა.

2015 წლის მარტის თვეში თბილისმა უმასპინძლა სახელმწიფო ანსამბლს. კონცერტს ესწრებოდა კულტურის სფეროს თვალსაჩინო წარმომადგენლები, კონცერტის დასასრულს საქართველოს კულტურისა და ძეგლთა დაცვის მინისტრმა მიხეილ გიორგაძემ ტრიუმფალური გამოსვლა და ნოვაცია უწოდა ამ კონცერტს და ხაზგასმით აღნიშნა, რომ ეს სასწაული უნდა ნახოს, როგორც საქართველოს ყველა რეგიონის მოსახლეობამ, ასევე მის ფარგლებ გარეთ საზოგადოებამ.

და სწორედ, 2015 წელს უკრაინის რესპუბლიკაში, კერძოდ, კიევის დღისადმი მიძღვნილი ღონისძიებების საპატიო სტუმრის სტატუსით მიწვეულმა ანსამბლმა გამართა სოლო კონცერტები საკონცერტო დარბაზებსა და საზოგადოების თხოვნით ,,მეიდანზე“- ღია სცენაზე.

ასევე 2016 წლის 26 მაისს, აკადემიურმა ანსამბლმა სოლო კონცერტები მიუძღვნა საქართველოს დამოუკიდებლობის 25-ე წლისთავს და საქართველოს კულტურის დღეებს ყაზახეთში, კერძოდ ქ. ასტანასა და ქ. ალმა-ატაში. აკადემიური ანსამბლის ,,ტრიუმფი’’- ასე აფასებდა ადგილობრივი პრესა და ტელევიზია. დაუვიწყარი წუთები აჩუქა აჭარის სიმღერისა და ცეკვის სახელმწიფო აკადემიურმა ანსამბლმა ყაზახეთის სხვადასხვა ქალაქებს.

კერძოდ, ქ.ასტანაში, შუა აზიის ერთ-ერთ უდიდეს საკონცერტო დარბაზ ,,ყაზახეთში" და ქ. ალმა-ატის ,,რესპუბლიკურ სასახლეში’’ 3000 მაყურებელი აღფრთოვანდა დასის მიერ შესრულებული საცეკვაო და სასიმღერო ნომრებით. განსაკუთრებულად დასამახსოვრებელი ანსამბლის მომღერალთა გუნდის მიერ ბოლოს შესრულებული სიურპრიზი ყაზახური სიმღერა ,,კიოზემნენნ კარსს" გახლდათ. მას მოყვა ექსპრომტად შესრულებული ,,სულიკო", რომელმაც კიდევ ერთხელ განამტკიცა ორი ქვეყნის მეგობრობა. შეიძლება ითქვას, სრულიად ყაზახეთი ,,ფეხზე წამოუდგა" აჭარის სიმღერისა და ცეკვის სახელმწიფო აკადემიურ ანსამბლს, ეს იყო ქართული გენის ზეიმი.

ორი ქვეყნის - საქართველოსა და ყაზახეთის რესპუბლიკისთვის მნიშვნელოვანი საგასტროლო ტურნე ყაზახეთის რესპუბლიკაში საქართველოს სრულუფლებიანი ელჩის - ბატონ ზურაბ პატარაძისა და ანსამბლის დირექტორის, ბატონ ოთარ მიქელაძის ხელშეწყობითა და ძალისხმევით შედგა.

წარმატებების კვალდაკვალ 2016 წლის პირველი იანვრიდან საქართველოს კულტურის სამინისტროს, საქართველოს ფოლკლორის ცენტრის ხელმძღვანელის გიორგი დონაძისა და საქართველოს ქორეოგრაფ-მოღავწეთა კავშირის თავმჯდომარის ლაუზ(რეზო) ჭანიშვილის მხარდჭერითა და შუამდგომლობით, მთავრობის დადგენილებით ანსამბლს მიენიჭა ,,აკადემიური” ანსამბლის წოდება. აღსანიშნავია ის ფაქტი, რომ სახელმწიფო აკადემიური ანსამბლი წლოვანებით მეორე ანსამბლია ,,ერისიონის“ შემდეგ, ხოლო პირველი აკადემიური ანსამბლია საქართველოს რეგიონებს შორის.

ანსამბლის 95 წლის იუბილის ფარგლებში, წარმატებით გაიმართა ტურნე საქართველოს სხვადასხვა რეგიონში. სიმბოლურია ის, რომ პირველი საიუბილეო კონცერტი ანსამბლის დამაარსებლის მშობლიურ ქალაქ ქუთაისში ჩატარდა.

2016 წელს გრანდიოზულად აღინიშნა ანსამბლის 95 წლის იუბილე, ანსამბლის შენობის წინ გაიხსნა ანსამბლის სახელობის ვარსკვლავი და მემორიალური დაფა სახელწოდებით: ,,ამაგდარნი ვინც იყო და დარჩა“ .

2017 წელი-ანსამბლის საუკუნოვან მონაპოვარს სამშვენისად სახელი ,,არსიანი“ ეწოდა. იმ მთის სახელწოდება, რომელიც გადაჰყურებს იქით ტაოკლარჯეთს და აქეთ საქართველოს, მას ასევე მცირე კავაკსიონს ეძახიან.

მთავარი სიმბოლო, რაც ამ ზვიად მთებში გამოიხატება არის ის, რომ ანდრია პირველწოდებულმა სწორედ არსიანის ქედი გადმოიარა და ჯერ კიდევ, პირველ საუკუნეში იქადაგა ქრისტიანობა აჭარაში.

არსიანის ქედი ჩვენი ქვეყნის წარსულსა და აწმყოს აერთიანებს , ის ორივე საქართველოს თანაზიარია, ქართველების სიხარულის თუ მწუხარების მოწმე და მემატიანე. ამ სიმბოლოებმა შთააგონა ანსამბლის დირექტორი , ოთარ მიქელაძე და მისი იდეა გახლდათ სახელწოდება ,, არსიანი’’. ამ პერიოდშივე შეიქმნა ,,არსიანის“ ლოგოს მხატვარ ჯიმსონ გურგენიძის მიერ.

2017 წლიდან ანსამბლის ქორეოგრაფიულ ჯგუფს ხელმძვანელობს საქართველოს ქორეოგრაფიის ამაგდარისა და ბრწყინვალების ორდენოსანი - გიორგი ჭანიშვილი. ის წარსულში ამავე ანსამბლის, შემდგომ ანსამბლ ,,სუხიშვილების„ და ასევე ბათუმისა და თბილისის ქართული საბალეტო დასის წამყვანი სოლისტი იყო. ანსამბლის ორკესტრს კი ხელმძღვანელობს ამავე ანსამბლის წამყვანი მუსიკოსი, ხელოვანი გიორგი ნაგერვაძე. არსებულ გუნდთან ერთად ერთობლივი მუშაობით დაიდგა ახალი პროგრამა და ამავე წლის 20 ივნისს გაიმართა გრანდიოზული სოლო კონცერტი ბათუმის სახელმწიფო მუსიკალურ ცენტრში.

ასევე ანსამბლმა მონაწილეობა მიიღო ქართული პოეზიის თვასაჩინო წარმომადგენლის პოეტ ზურაბ გორგილაძისადმი მიძღვნილ საიუბილეო საღამოში, რომელიც გაიმართა ქ. თბილისში.

2017-2019 წწ. საგასტროლო ტურნეებითა და უპრეცედენტო გამარჯვებებით დატვირთული პერიოდი გახლდათ.

2017 წელს აწ უკვე, აჭარის სიმღერისა და ცეკვის სახელმწიფო აკადემიური ანსამბლი ,,არსიანი“ საგასტროლო ტურნეს მართავს არაბთა გაერთიანებული რესპუბლიკის ქალაქ კაიროსა და ალექსანდრიაში. 57 წლის შემდეგ ანსამბლის მაღალი პროფესიონალიზმით შესრულებულმა საცეკვაო, სასიმღერო და მუსიკალურმა ნომრებმა კლავ აღაფრთოვანა მაყურებელი. ეს საგასტროლო მოგზაურობა უზრუნველყო ანსამბლის დირექტორმა ბატონმა ოთარ მიქელაძემ, ხოლო რეპერტუარის შექმნასა და დადგმაზე მუშაობდნენ: ანსამბლის სამხატვრო ხელმძღვანელი გიორგი ჩაჩავა, მთავარი ქორეოგრაფი გიორგი ჭანიშვილი, ლოტბარი გიორგი ჩხარტიშვილი და ორკესტრის ხელმძღვანელი გიორგი ნაგერვაძე. კონცერტს ესწრებოდნენ: საქართველოს სრულუფლებიანი ელჩი არაბეთის რესპუბლიკაში ბატონი ალექსანდრე ნალბანდოვი, საელჩოს წარმომადგენლები, კულტურის სფეროსა და საზოგადოების წევრები, რომლებმაც სატელევიზიო ინტერვიუში გაგვიზიარეს თავიანთი შთაბეჭდილებები, ხოლო ქართული პრესა გაზეთი ,,აჭარა” საგასტროლო მოგზაურობას გამოეხმაურა სათაურით ,,ხორუმი პირამიდებთან”. 2017 წლის წარმატებული საგასტროლო მოგზაურობა უკრაინაში გამართული კონცერტებით დასრულდა.

2018 წელს აკადემიურ ანსამბლ ,, არსიანის“ ტურნე მოეწყო საქართველოს სხვადასხვა ქალაქში.

დამაგვირგვინებელი გრანდიოზული კონცერტი კი, ქ.თბილისის ა.გრიბოედოვის სახელობის დრამატულ თეატრში, ანშლაგით ჩატარდა. ღონისძიებას ესწრებოდა საქართველოს კულტურის მინისტრი მიხეილ გიორგაძე,

აჭარის ა.რ. მთავრობის თავმჯდომარე ზურაბ პატარაძე, აჭარის ა.რ. განათლების, კულტურისა და სპორტის მინისტრი ინგა შამილიშვილი, ქორეოგრაფთა კავშირის თავმჯდომარე ლაუზ(რეზო) ჭანიშვილი და საზოგადოების სხვა წევრები. კონცერტის დასასრულს საქართველოს კულტურის მინისტრმა მიხეილ გიორგაძემ, ანსამბლის დირექტორს, ოთარ მიქელაძეს დაბადებიდან 70-ე საიუბილეო წელთან დაკავშირებით ქართული კულტურის განვითარებაში შეტანილი წვლილისთვის გადასცა კულტურის უმაღლესი ჯილდო - “ხელოვნების ქურუმი’’. 2018 წელი არანაკლებ ნაყოფიერი და წარმატებული აღმოჩნდა ანსამბლისთვის. ესპანეთში გამართულ კონკურს-ფესტივალზე პირველი ადგილით დაჯილდოვდა ანსამბლის მომღერალთა გუნდი. დასკვნითი კონცერტი გაიმართა ქ. ბარსელონაში წმ. პეტრეს ტაძარში, სადაც ქართული საგალობელითა და მრავალჟამიერით აღფრთოვანებული დარჩა მსმენელი. მოგვიანებით, ბულგარეთში საგასტროლოდ გაემგზავრა ანსამბლის მომღერალთა გუნდი. აღსანიშნავია ის, რომ საგასტროლო მოგზაურობისას, ტრადიციულად, პატივისცემის ნიშნად ანსამბლის მომღერალთა გუნდი ასრულებს ადგილობრივი ქვეყნის სავიზიტო სიმღერას, რაც ყოველთვის ემოციური და შთამბეჭდავია დამსწრე საზოგადოებისთვის.

2019 წელს საგასტროლო მოგზაურობა უნგრეთში მეტად აღსანიშნავი და უპრეცედენტო აღმოჩნდა მოპოვებული პრიზების გათვალისწინებით. უნგრეთის ქალაქ ბუდაპეშტში 24-ე საერთაშორისო კონკურს ფესტივალ ,,დუნაის კარნავალზე“და საერთაშორისო ხალხური ცეკვების კონკურს ,,ჯაჭვის ხიდზე“ ანსამბლს გადაეცა ოთხი ნომინაცია: საუკეთესო მუსიკა, საუკეთესო ქორეოგრაფია, საუკეთესო სოლისტი და გრან - პრი. ეს ფაქტი უპრეცედენტო იყო როგორც კონკურსის, ასევე ანსამბლის ისტორიისთვის. საგასტროლო მოგზაურობა უზრუნველყო ანსამბლის დირექტორის მოადგილემ ბატონმა თემურ ქორიძემ, ხოლო რეპერტუარის შექმნასა და დადგმაზე მუშაობდა: ანსამბლის სამხატვრო ხელმძღვანელი გიორგი ჩაჩავა, მთავარი ქორეოგრაფი გიორგი ჭანიშვილი და ორკესტრის ხელმძღვანელი გიორგი ნაგერვაძე. ამავე წელს, სააგენტო Art Project ისა და ,,AGENCJABRUSSA” ს ორგანიზებით , ტრიუმფით მოიარა ანსამბლის ქორეოგრაფიულმა დასმა პოლონეთის რესპუბლიკის 23 სხვადასხვა ქალაქი, კონცერტს ესწრებოდა ათასობით მაყურებელი , 23-ვე კონცერტი ანშლაგით ჩატარდა.

2019 წელს უმნიშვნელოვანესი სოციალური პროექტი განხორციელდა, შეიქმნა ამავე ანსამბლის ვეტერანთა ქორეოგრაფიული ჯგუფი. იდეის ავტორი ანსამბლის დირექტორი ოთარ მიქელაძე გახლდათ. ჯგუფის შექმნის მიზანი კი - ანსამბლის გამორჩეული ასაკოვანი მსახიობების დასაქმება. ჯგუფის ქორეოგრაფია აჭარის დამსახურებული მოღვაწე, შესანიშნავი ქორეოგრაფი რაფიელ მიქელაძე.

აკადემიურ ანსამბლ ,,არსიანისთვის” გამორჩეულად მნიშვნელოვანი იყო 2021 წელი, ვინაიდან დაარსებიდან 100 წელი შეუსრულდა , ასევე ,ანსამბლის იუბილის ფარგლებში ცის კაბადონზე მილიონობით ვარსკვლავს შორის, ერთ-ერთ ვარსკვლავს მიენიჭა სახელწოდება ,,არსიანი“, ნიშნად მისი უკვდავებისა. ასევე, 100 წლოვან ღირშესანიშნავ თარიღს გამოეხმაურა ერთ-ერთი რეიტინგული გადაცემა ,,ავტოგრაფი”, რომელმაც მთელ ეთერი მიუძღვნა ანსამბლის საუკუნოვან ისტორიას. ანსამბლის შენობის წინ, ხელოვანთა ხეივანში გაიხსნა ანსამბლის სამხატვრო ხელმძღვანელის, საქართველოს დამსახურებული არტისტის, ბათუმის საპატიო მოქალაქის, წარსულში ანსამბლ ,,სუხიშვილების’’ ოქროს თაობის წევრის, გიორგი ჩაჩავას სახელობის ვარსკვლავი, რომელიც მიეძღვნება დაბადებიდან 70-ე საუბილეო თარიღს.

საუკუნოვანი იუბილე 2021 წელს გარკვეული მიზეზების გამო(კოვიდ პანდემიის გავრცელების გამო)არ ჩატარდა.

2022 წლის 29 ოქტომბერს , აჭარის განათლების კულტურისა და სპორტის სამინისტროს ორგანიზებით და ხელშეწყობით ,ბათუმის სახელმწიფო მუსიკალურ ცენტრში გაიმართა აჭარის სიმღერისა და ცეკვის სახელმწიფო აკადემიური ანსამბლ,, არსიანის“ 100 წლისადმი მიძღვნილი საიუბილეო საღამო. ასევე გაიმართა ანსამბლის საცეკვაო სამოსის ექსპოზიცია, ფოტოგამოფენა ,, დაარსებიდან დღემდე“და საიუბილეო წიგნი-ალბომის პრეზენტაცია. საიუბილეო საღამო გამორჩეული გახლდათ მრავალფეროვანი რეპერტუარითა და საშემსრულებლო ხელოვნებით. საინტერესო და განსხვავებული იყო ქალაქური სიმღერისა და ფოლკლორის შერწყმა, იდეის ავტორი და რეჟისორი ბაკურ ბაკურაძე , ხოლო მუსიკალური ხელმძღვანელი ქეთი გაბისიანი გახლდათ,საიბილეო საღამოში მონაწილეობდნენ : იუბილარი, აჭარის სიმღერისა და ცეკვის სახელმწიფო აკადემიური ანსამბლი,, არსიანი“, სცენის მშვენება: , ეკა მამალაძე, ნუკრი კაპანაძე , სოფო ხალვაში. მაესტრო ნიკა ნიკვაშილი და ბათუმის სახელმწიფო სიმფონიური ორკესტრი ,ვოკალური ანსამბლი ,, ბათუმი“.

ვიდეო მიმართვით იუბილე მიულოცა და საზოგადოებას მიესალმა საქართველოს კულტურის მინისტრი ქალბატონი თეა წულუკიანი, კომპოზიტორი ქალბატონი მარიკო კვალიშვილი, კინორეჟისორები ბატონები : ელდარ შენგელაია და მერაბ კოკოჩაშვილი,ქართული ნაციონალური ბალეტი ,, სუხიშვილების“ გენერალური დირექტორი ქალბატონი ნინო სუხიშვილი, ,, სუხიშვილების“ ოქროს თაობის წევრი , ჟურნალისტი ბატონი თენგიზ უთმელიძე და ქართული კინოსა და თეატრის ვარსკვლავი ბატონი იმედო კახიანი. კონცერტს ესწრებოდა აჭარის ა.რ. მთავრობის თავმჯდომარე ბატონი თორნიკე რიჟვაძე ოჯახთან ერთად. აჭარის განათლების კულტურისა და სპორტის მინისტრი ქალბატონი მაია ხაჯიშვილი , მოადგილე ბატონი აკაკი ძნელაძე და კულტურის დეპარტამენტის უფროსს ქალბატონი თამარ გუდავა, ფოლკლორის მიმართულების ხელმძღვანელი ქალბატონი მადონა თევზაძე . ქალაქ ბათუმის მერი ბატონი არჩილ ჩიქოვანი. ანსამბლის დამაარსებლის მემკვიდრე ქალბატონი ირინე კუხიანიძე ოჯახთან ერთად, ასევე ანსამბლ ,, არსიანის“ პირველი თაობის ენვერ ხაბაძის, მიხეილ კილაძის ,ფატმან კობალაძის, იაშა ხალვაშის შთამომავლები. ანსამბლ ,,ერისიონის’’ ხელმძღვანელები: ეკა და შერმანდინ ჭკუასელები, სტუმრები საქართველოს სხვადსხვა კუთხიდან . კონცერტის დასასრულს გაიმართა დაჯილდოვება: მთავრობის თავმჯდიმარემ ,ბატონმა თორნიკე რიჟვაძემ ,ხელოვნებაში შეტანილი განსაკუთრებული წვლილისთვის ,,ტბელ აბუსერიძის II ხარისხის’’ ორდენით დააჯილდოვა ანსამბლის დირექტორი ბატონი გიორგი ჭანიშვილი. ხოლო ქ,ბათუმის მერმა ,ბატონმა არჩილ ჩიქოვანმა ანსამბლის წევრები დააჯილდოვა ,,ხელოვნების დამსახურებული მოღვაწის’’ წოდებით.

საქართველოს ქორეოგრაფთა კავშირის თავმჯდომარის მოვალეობის შემსრულებელმა , ბატონმა იური ტორაძემ დააჯილდოვა შემდეგი ნომინაციებით:

,,დამსახურებული ქორეოგრაფ-რეპეტიტორის’’ წოდება;

,,ამაგდარის’’ მედალი;

,,მადლიერების’’ სიგელი.

საქართველოს ქორეოგრაფთა აკადემიის პრეზიდენტმა , ბატონმა ალექსანდრე ქართველიშვილმა დააჯილდოვა შემდეგი ნომინაციებით:

,,საქართველოს ხელოვნების ბრწყინვალების’’ ორდენი;

,,საქართველოს ხელოვნების ამაგდარის’’ ორდენი;

,,დამსახურებული მოცეკვავის’’ წოდება;

,,დამსახურებული მუსიკოს- აკომპანიატორის’’ წოდება;

პირველად ,ანსამბლის ისტორიაში ''ზურაბ ბაღდადიშვილის"სახელობის პრემია.

კულტურის ინსტიტუტის დირექტორმა ,ბატონმა მურმან გამისონიამ დააჯილდოვა შემდეგი ნომინაციებით:

,, წლის ხელოვანი;"

,,ალამდარის'' ორდენი.

საღამო დასრულდა ფოერვერკითა და ანსამბლ ,, არსიანის“ მოღერალთა გუნდის მიერ შესრულებული ,, მრავალჟამიერით.

**მადლობას ვუხდით:** საიუბილეო საღამოს ორგანიზებისა და ხელშეწყობისთვის აჭარის განათლების, კულტურისა და სპორტის სამინისტროს და განსაკუთრებით ქალბატონ მაია ხაჯიშვილს.

ანსამბლის წევრების შემოქმედების დაფასებისთვის ქალაქ ბათუმის მერიას და მერს , ბატონ არჩილ ჩიქოვანს.

საინფორმაციო მხადაჭერისთვის: გაზეთ ,, აჭარის „ რედაქციას , ტრადიციული მრავალხმიანობის კვლევის საერთაშორისო ცენტრს- ბიულეტენი. საზოგადოებრივი მაუწყებლის ,, აჭარის ტელევიზიასა და რადიოს, საზოგადოებრივი მაუწყებლის პირველ არხს, ტელეკომპანიებს: ტვ იმედს, რუსთავი 2-ს და პოს ტვ-ის.

ბათუმის სახელმწოფო მუსიკალური ცენტრის დირექტორს, ბატონ გიორგი მიქელაძეს მის შესანიშნავ გუნდს.

2022 წელს ანსამბლის დირექტორის ბატონ გიორგი ჭანიშვილის ინიციატივითა და ორგანიზებით გაიხსნა ანსამბლის დამაარსებლის, საზოგადო მოღვაწისა და ლოტბარის მელიტონ კუხიანიძის სახელობის ქართული ხალხური სიმღერის ფესტივალი.რომელიც 2023 წელს ,მაშტაბურად საქართველოს აკადემიური ანსამბლების მონაწილეობით , სიმბოლურად მისივე დაბადების დღეს 19 სექტემბერს ჩატარდება.

შრომას უკვალოდ არ ჩაუვლია. აჭარის მელიტონ კუხიანიძის სახელობის სიმღერისა და ცეკვის სახელმწიფო აკადემიური ანსამბლი ,,არსიანი’’ საქართველოს მრავალსაუკუნოვანი ისტორიის ღირსეული წარმომადგენელია.

ანსამბლის დღევანდელი თაობა პატივს მიაგებს ქართული ფოლკლორის წინამორბედებს, რომლებიც ათწლეულების განმავლობაში ქმნიდნენ ანსამბლის მრავალფეროვან შემოქმედებას და ზრუნავდნენ მის განვითარებაზე. ამ ტრადიციათა უწყვეტობას ხელს უწყობს თაობა, რომელიც გახლავთ აწმყო იმ მხრცოვანი ანსამბლისა, რომელსაც 100 წელი შეუსრულდა.

ანსამბლი ,,არსიანი“ ჩევული შემართებითა და ახალი პროგრამით იწყებს ახალ ერას ,2023 წელს გამართავს ტურნე საქართველოს სხვადასხა კუთხესა და დედაქალაქში. ასევე გეგმავს საგასტროლო მოგზაურობა მსოფლიოს სხვადასხვა ქვეანაში. ის კვლავაც მზადაა ღირსეულად ემსახუროს თავის სამშობლოს შემოქმედებითი მოღვაწეობით და იყო თავის ქვეყნის ღირსეული წარმომადგენელი მსოფლიო ასპარეზზე.

აღსანიშნავია ის, რომ საუკუნოვანი ისტორიის მანძილზე ანსამბლის შემოქმედებითი წარმატებების საინფორმაციო მხარდამჭერს ,სხვადსხვა ტელევიზიისა და პრესას ლომის წილი მიუძღვის ჩვენი შემოქმედების აღირებისა და ფართო საზოგადოებისათვის გაცნობისათვის. მათ შორის განსაკუთრებით მუდმივი ხარდამჭერია : საზოგადოებრივი მაუწყებლის აჭარის ტელევიზია და რადიო; გაზეთი,, აჭარა“.

დაარსებიდან დღემდე - ანსამბლის საუკუნოვანი ისტორიის შექნაზე, მისი როგორც ანსამბლის ჩამოყალიბებაზე, წლების მანძილზე მიღებულ ჯილდოსა თუ აპლოდისმენტის დამსახურებაზე, მრავალი საგასტროლო ტურნეს მოწყობაზე ქვეყნის შიგნით თუ მის ფარგლებს გარეთ, ქართული ფოლკლორის ასეთი მაღალი პროფესიონალიზმით წარმოჩენასა და საუკუნის მანძილზე, ავთენტურობის შენარჩუნებაზე დღენიადაგ ფიქრობდა ანსამბლის თითოეული წევრი, სხვადასხვა თაობა და ხელმძღვანელი.

ანსამბლთან მჭიდრო შემოქმედებითი ურთიერთობა აკავშირებდათ კომპოზიტორებს: რევაზ ლაღიძეს, შალვა მშველიძეს, სანდრო მირიანაშვილს, მიხეილ ჩირინაშვილს, შოთა მილორავას, გრიგოლ კოკელიძეს, ალექსანდრე ფარცხალაძეს, ლევან შენგელიას, გიორგი მოისწრაფიშვილს. ამ შესანიშნავი თანავარსკვლავედის არაერთი სიმღერა აჟღერდა ანსამბლის საკონცერტო პროგრამაში.

ყველა მასშტაბურ ღონისძიებათა მომზადებასა და ჩატარებაში, ანსამბლს გვერდით ედგნენ რეჟისორები: სსრკ სახალხო არტისტი , სახელმწიფო პრემიის ლაურეატი არჩილ ჩხარტიშვილი, საქართველოს სახალხო არტისტი გაიოზ გოგიბერძე .საქართველოს დამსახურებული არტისტი, საპატიო ბათუმელი ლევან ღლონტი და ასევე თანამედროვეთა შორის გამორჩეული რეჟისორები, ზაზა სიხარულიძე და ბაკურ ბაკურაძე.

ანსამბლისათვის მაღალმხატვრული სასცენო კოსტუმების დიზაინს ქმნიდა: სსრკ-ის სახალხო მხატვარი, სახელმწიფო პრემიის ლაურეატი, სოლომონ (სოლიკო) ვირსალაძე, საქართველოს სახალხო მხატვარი ფარნაოზ ლაპიაშვილი, საქართველოს კულტურის დამსახურებული მუშაკი ოთარ წურქავა, აჭარის დამსახურებული მხატვარი გალაქტიონ (გოგლა) გოგიბერიძე.

აღსანიშნავია საქართველოს დამსახურებული არტისტის, მელიტონ კუხიანიძის, რუსთველოლოგის პეტრე სულაბერიძის, ნიკოლოზ ჩავლეიშვილის, აჭარის დამსახურებული არტისტების: თემურ ბიბილეიშვილის, თამაზ ბეჟანიძის და ხელოვნების ქურუმის, ოთარ მიქელაძის ქმედითუნარიანი, ადმინისტრაციული მოღვაწეობა ანსამბლში.

ნაყოფიერი იყო აჭარის დამსახურებული არტისტების: ვალერიან სადრაძის , მერი ვეფხვაძის, ანზორ ანანიძის, ლია თოფურიძის, გულნარა ნოღაიდელის, მურმან ქამადაძე, რუსლან გვაზავას და სხვათა პერიოდული მოღვაწეობა ანსამბლში.

საკუთარი ქორეოგრაფიული ხედვით, ფანტაზიითა და ხელწერით გამოირჩეოდნენ ანსამბლის სხვადასხა დროს მოღვაწე ქორეოგრაფები: საქართველოს სახალხო არტისტები: დავით ჯავრიშვილი, ალექსანდრე ჯიჯეიშვილი, ,,ქორეოგრაფის პატრიარქი” ენვერ ხაბაძე, საქართველოს დამსახურებული არტისტი გ. ოდიკაძე და ემელიან დოლიძე, აჭარის დამსახურებული არტისტი თ.ბიბილეიშვილი, ბათუმის საპატიო მოქალაქე,აჭარის დამსახურებული არტისტი თამაზ ბეჯანიძე, აჭარის დამსახურებული მოღვაწე ამირან პაიჭაძე. აჭარის დამსახურებული მოღვაწე, თემურ ქორიძე, ენვერ ხაბაძის სახელობის პრემიის ლაურეატი გიორგი ფარსენაძე, სამხატვრო ხელმძღვანელი, საქართველოს დამსახურებული არტისტის გიორგი ჩაჩავა, საქართველოს ქორეოგრაფიის ამაგდარის, ბრწყინვალების და ტბელ აბუსელიძის II ხარისხის ორდენოსანი გიორგი ჭანიშვილი.

100 წლის მანძილზე ანსამბლმა წარმატებით იმოგზაურა მსოფლიოს მრავალ ქვეყანაში:

ეგვიპტე, დანია, ირანი, იტალია, კანარის კუნძულები, კიპრი, სირია, თურქეთი, სუდანი, გერმანია, ბელგია, ესპანეთი, უნგრეთი, პოლონეთი, ბულგარეთი , ლატვია, ლიტვა, მოლდავეთი, ესტონეთი, რუსეთი, ა.შ.შ., ბელორუსია, უკრაინა, ყაზახეთი და სხვა ქვეყნებში.

ეგვიპტე, დანია, ირანი, იტალია, კანარის კუნძულები, კიპრი, სირია, თურქეთი, სუდანი, გერმანია, ბელგია, ესპანეთი, უნგრეთი, პოლონეთი, ბულგარეთი , ლატვია, ლიტვა, მოლდავეთი, ესტონეთი, რუსეთი, ა.შ.შ., ბელორუსია, უკრაინა, ყაზახეთი და სხვა.

1957 წ. რუსეთი, ქ. მოსკოვი - ახალგაზრდობისა და სტუდენტთა VI მსოფლიო ფესტივალი.

1969 წ. ბულგარეთი - ბურგასის ფოლკლორის მსოფლიო ფესტივალი. გრან - პრი.

2006-2007 წწ. სირია - დამასკოს ფოლკლორის საერთაშორისო ფესტივალი. გრან - პრი.

2011 წ. თურქეთი - ბურსის 50-ე საერთაშორისო ფოლკლორის კონკურს-ფესტივალი. გრან - პრი.

2011 წ . იტალია - ფოლკლორის საერთაშორისო ფესტივალი S.I.O.F.F -ის ეგიდით.

2010-2013 წწ. საქართველო - ხობის საერთაშორისო ფესტივალი ,, სიმღერა სამეგრელოზე“.

2012 წ. თურქეთი - საერთაშორისო ტურისტული გამოფენა „ EMITT2012’’.

2012-2013 წწ. გერმანია - საფრანგეთი - საქველმოქმედო პროექტი ,,საქართველო ევროპის ნაწილია’’.

2013 წ. ამერიკის შეერთებული შტატები ქ. ნიუ - იორკი.

2014 წ. ბელორუსია XVII საერთაშორისო ხალხური მუსიკის ფესტივალი ,,Звiняць цымбалы i гармонiк’’

2015 წ. უკრაინა ,,კიევის დღეები”.

2016 წ. ყაზახეთი (ქ.ასტანა, ქ.ალმათი) საქართველოს დამოუკიდებლობის დღისადმი მიძღვნილი აღსანიშნავი ღონისძიებები.

2016 წ. აზერბაიჯანი , ქ .ბაქო ქართული კულტურის დღეები.

2017 წ. ბულგარეთი, ქ.ვარნა - საერთაშორისო ფესტივალი ‘’BEST FEST 2017’’ - ნომინაცია ,,საუკეთესო ფოლკლორი”.

2017 წ. ეგვიპტე, ქ. ალექსანდრია და ქ. კაირო ქართული კულტურის დღეები - სოლო კონცერტები.

2017 წ. უკრაინა, ქ. კრაპივნიცკი

2018 წ. ესპანეთი, ქ.ბარსელონა - საერთაშორისო კონკურს-ფესტივალი ‘’ბარსელონას ოქროს ხმა’’- პირველი ადგილი.

2018 წ. ტურნე თურქეთის რესპუბლიკაში / 15 ქალაქი/ - ქორეოგრაფიული შოუ პროგრამა.

2019 წ. ტურნე პოლონეთის რესპუბლიკაში/ 23 ქალაქი/ - ქორეოგრაფიული შოუ პროგრამა.

2019 წ.უნგრეთი. საერთაშორისო ხალხური ცეკვის კონკურსი ‘’ჯაჭვის ხიდი’’. ოთხი ნომინაცია:

საუკეთესო მუსიკა; საუკეთესო ქორეოგრაფია; საუკეთესო სოლისტი და გრან - პრი.